Euroopa Liidu Teataja L 261 , 14/10/2000 Lk 0001 - 0002

Euroopa Liidu Teataja L 255 09/10/2000 Lk 0001 - 0001



Nõukogu ühine seisukoht, 9. oktoober 2000, millega väljendatakse toetust demokraatiale Jugoslaavia Liitvabariigis ja tühistatakse viivitamatult teatud piiravad meetmed (2000/599/ÜVJP) EUROOPA LIIDU NÕUKOGU, võttes arvesse Euroopa Liidu lepingut, eriti selle artiklit 15, ning arvestades järgmist: (1) Oma 18. septembri 2000. aasta läkituses Serbia rahvale kinnitas nõukogu veel kord, et muutused demokraatia suunas tooksid kaasa radikaalsed muudatused Euroopa Liidu poliitikas Jugoslaavia Liitvabariigi suhtes, eelkõige sanktsioonide osas. (2) 2000. aasta 24. septembri valimistel valiti demokraatlikult ja vannutati vormikohaselt ametisse Jugoslaavia Liitvabariigi uus president hr V. Kostunica. (3) 9. oktoobril 2000 kiitis nõukogu heaks deklaratsiooni Jugoslaavia Liitvabariigi kohta, mis näeb ette eelkõige Euroopa Liidu Jugoslaavia-poliitika radikaalse muutmise. (4) Seetõttu tuleks Jugoslaavia Liitvabariigi vastased piiravad meetmed vastavalt Euroopa Liidu poolt võetud kohustustele tühistada. (5) Viivitamata tuleks tühistada nafta ja naftatoodete müügi- ja tarnekeeld, samuti Jugoslaavia Liitvabariigi ja Euroopa Ühenduse vaheliste kommerts- ja eralendude keeld. (6) Konkreetsed piiravad meetmed hr Milosevići ja temaga seotud isikute suhtes tuleb säilitada. (7) Relvaekspordiembargo ja selliste vahendite tarne embargo, mida võidakse kasutada siserepressioonideks või terroriaktide korraldamiseks, jäävad muutmata. (8) Mõne allpool nimetatud meetme rakendamiseks on vaja astuda samme ühendusel, ON MÄÄRATLENUD KÄESOLEVA ÜHISE SEISUKOHA: Artikkel 1 23. aprilli 1999. aasta ühine seisukoht 1999/273/ÜVJP Jugoslaavia Liitvabariigile nafta ja naftatoodete tarnimise ja müügi keelustamise kohta [1] tunnistatakse kehtetuks. Artikkel 2 Täiendavaid Jugoslaavia Liitvabariigi vastaseid piiravaid meetmeid käsitleva 10. mai 1999. aasta ühise seisukoha 1999/318/ÜVJP [2] artikkel 4 tunnistatakse kehtetuks. Artikkel 3 Järgmised ühised seisukohad: - 19. märtsi 1998. aasta ühine seisukoht 1998/240/ÜVJP Jugoslaavia Liitvabariigi vastaste piiravate meetmete kohta, [3] välja arvatud selle artiklid 1 ja 2, - 7. mai 1998. aasta ühine seisukoht 1998/326/ÜVJP Jugoslaavia Liitvabariigi ja Serbia valitsuse välismaal hoitavate rahaliste vahendite külmutamise kohta, [4] - 8. juuni 1998. aasta ühine seisukoht 1998/374/ÜVJP Serbiasse tehtavate uute investeeringute keelustamise kohta, [5] - 10. mai 1999. aasta ühine seisukoht 1999/318/ÜVJP täiendavate Jugoslaavia Liitvabariigi vastaste piiravate meetmete kohta [6] vaadatakse läbi, et säilitada üksnes hr Milosevići ja temaga seotud isikute vastu suunatud piiravad sätted. Artikkel 4 Käesolev ühine seisukoht jõustub alates vastuvõtmise kuupäevast. Artikkel 5 Käesolev ühine seisukoht avaldatakse Euroopa Ühenduste Teatajas. [7] Luxembourg, 9. oktoober 2000 Nõukogu nimel eesistuja H. Védrine [1] EÜT L 108, 27.4.1999, lk 1. [2] EÜT L 123, 13.5.1999, lk 1. [3] EÜT L 95, 27.3.1998, lk 1. [4] EÜT L 143, 14.5.1998, lk 1. [5] EÜT L 165, 10.6.1998, lk 1. [6] EÜT L 123, 13.5.1999, lk 1. [7] Käesolev ühine seisukoht on juba avaldatud (EÜT L 255, 9.10.2000, lk 1). --------------------------------------------------